Source: https://mytrencin.sme.sk/c/20224834/krajsky-sud-vtrencine-musi-znovu-rozhodnut.html
Timestamp: 2020-04-08 13:07:32+00:00

Document:
Krajský súd v Trenčíne musí znovu rozhodnúť - SME | MY Trenčín
Krajský súd v Trenčíne musí znovu rozhodnúť
Krajský súd v Trenčíne bude opätovne rozhodovať v prípade útoku na autobus. Dovolanie v tejto veci podal generálny prokurátor.
30. júl 2016 o 9:31 Andrej Luprich
(Zdroj: ILUSTRAČNÁ FOTO: MIROSLAVA CIBULKOVÁ)
TRENČÍN. Krajský súd v Trenčíne musí doplniť svoj rozsudok v prípade obžalovaného Filipa K., ktorý mal v roku 2012 spolu s ďalšou osobou napadnúť autobus s mladými bratislavskými hokejistami.
V rámci dovolacieho konania o tom minulý týždeň rozhodol Najvyšší súd SR. Dovolanie v tejto veci podal generálny prokurátor. Podľa jeho názoru totiž Krajský súd v Trenčíne pri ukladaní trestu opomenul obžalovanému Filipovi K. uložiť aj primerané povinnosti a obmedzenia, hoci mu to prikazuje zákon.
Môže zakázať športové podujatia
Najvyšší súd dovolaniu prokurátora vyhovel. „Krajskému súdu sa prikazuje, aby doplnil neúplný výrok o treste,“ skonštatoval sudca.
O konkrétnych obmedzeniach pre obžalovaného bude teraz rozhodovať súd v Trenčíne, v praxi môže ísť napríklad o zákaz návštevy športových podujatí a podobne.
Krajský súd je viazaný právnym názorom
Podľa hovorcu trenčianskeho súdu Romana Tarabusa sa spis nachádza na Najvyššom súde a o rozhodnutí nevedia.
„Zo zákona ale vyplýva, že krajský súd je viazaný právnym názorom, ktorý vyslovil vo veci dovolací súd, a je povinný vykonať úkony, ktorých vykonanie dovolací súd nariadil,“ skonštatoval Tarabus.
Rozbili čelné sklo
Podľa polície mali dvaja Žilinčania, v tom čase vo veku 21 a 23 rokov, v októbri 2012 v podvečer na ceste I/50 pri Mníchovej Lehote v okrese Trenčín zaútočiť na autobus, ktorý viezol mladých hokejistov z Bratislavy.
Obvinení sa mali postaviť na cestu a mávať rukami na prichádzajúci autobus. Keď vodič spomalil, mali hodiť do čelného skla kamene. Vodič si reflexívne schoval tvár, a preto sa na pár sekúnd stal autobus plný ľudí neovládateľný.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd